Centrum vedecko-technických informácií SR
               	Lamačská cesta 8/A, 811 04 Bratislava

SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Mgr. Monika Bideau Repčíková,
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Odborná poradkyňa pre vedu a výskum, 
anglický, francúzsky, nemecký, český 

2.  Zahraničná pracovná cesta:
Belgické kráľovstvo, Brusel, 01.04 (00:01) - 30.04.2020 (23:59) 
Zahraničná pracovná cesta prerušená v dňoch: 10. – 13.04.2020
Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v apríli 2020 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2020. Od toho sa odvíjali aktivity, ktoré som v rámci pobytu uskutočňovala.
Program mojej zahraničnej pracovnej cesty bol aj v apríli 2020 ovplyvnený šírením ochorenia COVID-19, ktoré narušuje štandardný chod univerzít, výskumných ústavov ale aj orgánov Európskej komisie. V praxi to znamená plošné rušenie konferencií, zasadaní, stretnutí pracovných skupín a všetkých ďalších typov podujatí, na ktorých sa predpokladá fyzická prítomnosť. V tejto situácii som si dala za úlohu kompenzovať tieto aktivity predovšetkým navýšením informačnej činnosti prostredníctvom webstránky SLORD či priamej mailovej komunikácie, zvýšením sledovania online podujatí a webinárov a každodenným monitorovaním a komunikáciou zmien a posunov v termínoch uzávierok výziev programu Horizont 2020, iných výskumno-inovačných schém a monitorovaní ďalších príležitostí pre vedeckú komunitu v súvislosti s bojom proti koronavírusu SARS-CoV-2.
Pre lepšiu čitateľnosť sú aktivity rozdelené do 4 podskupín :
1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
2. Vykonávanie informačnej činnosti a komunikácia s relevantným segmentom vedeckej komunity a podnikov
3. Organizovanie stretnutí, konferencií, seminárov a iných podujatí
4. Stručný priebeh rokovaní, resp. študijného pobytu
1.	Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
1.1	Zasadnutie Pracovnej skupiny IGLO Implementation - Online
Počas marca 2020 sa uskutočnilo ďalšie zasadnutie Pracovnej skupiny IGLO Implementation. Hlavnými rečníkmi boli dvaja zástupcovia Spoločného výskumného centra (JRC) Európskej komisie (Oddelenie A.5: Scientific Development). Jerica Zupan predstavila kolaboratívny doktorandský partnerský program JRC a Andreas Jenet prezentoval program otvoreného prístupu k výskumným infraštruktúram JRC.
JRC pracuje úplne nezávisle od všetkých inštitúcií EÚ (vrátane Komisie) a od akéhokoľvek vplyvu iných záujmových strán. To mu dáva príležitosť poskytovať nestranné poradenstvo pre tvorbu európskych politík, ktoré je založené na vedeckých dôkazoch a vykonávať činnosti, akými sú testovanie alebo štandardizácia. Viac všeobecných informácií a podrobnosti o organizácii a misiách JRC je možné nájsť na webovej stránke EU Science Hub.
1. Kolaboratívny doktorandský partnerský program (Collaborative Doctoral Partnership Programme - CDP) Spoločného výskumného centra (JRC)
•	Pri vytváraní programu CDP hľadalo JRC takých partnerov na spoluprácu, ktorí by neboli v pozícii konfliktu záujmov (napr. priemyselná sféra). Inštitúcie vysokoškolského vzdelávania boli v tomto smere vhodným partnerom. Bol preto vyvinutý nástroj, ktorý by slúžil ako základ pre rovnocennú spoluprácu: inštitúcie vysokoškolského vzdelávania a JRC vykonávajú spoločný výber, spoločné hosťovanie a spoločný dohľad nad študentmi doktorandského štúdia v programe.
•	Ďalším podstatným cieľom programu je predstaviť študentom koncept „veda pre politiku“ (science for policy concept), ako možnú oblasť činnosti (navyše k zamestnaniu na akademickej pôde alebo v priemysle) a dať im jasne najavo, že aj oni môžu ovplyvňovať formulovanie politík.
Výzvy na predkladanie návrhov do programu CDP 
•	Prvá výzva programu CDP bola spustená v roku 2016 v 6 tematických oblastiach (uzávierka výzvy bola v marci 2017). Bolo podaných až 134 vysokokvalitných návrhov od viac než 70 inštitúcií vysokoškolského vzdelávania. Po vyhodnotení tejto výzvy už 20 univerzít podpísalo dohodu o spolupráci s JRC. Samotné JRC môže rozšíriť prebiehajúce dohody, preto môžu byť časom pridané aj ďalšie dohody o spolupráci (iba spomedzi tých inštitúcií, ktoré reagovali na výzvu z roku 2016).
•	V súčasnosti je k dispozícii druhá výzva, ktorá bola spustená 3. februára a je otvorená do 15. mája 2020. Vyjadrenie záujmu by sa malo vzťahovať na jednu z 13 tematických oblastí. Každá inštitúcia môže predložiť žiadosti pre viaceré tematické oblasti. JRC očakáva, že vyberie 2-3 univerzity pre každú oblasť.
•	Návrhy zvyčajne predkladá príslušné tematické oddelenie alebo ústav s podporou vedenia univerzity a právneho zástupcu danej inštitúcie. Návrhy sa predkladajú online prostredníctvom EU Survey (na prihlásenie sa vyžaduje sa účet EU Login).
Hodnotenie návrhov 
Hodnotenie vykonávajú pracovníci JRC (jeden tím za každú tematickú oblasť). Partneri pre univerzitnú spoluprácu sa vyberajú na základe práce, ktorú vykonávajú v tematickej oblasti, o ktorú sa uchádzajú, a do akej miery sa ich práca zhoduje a môže prispieť k práci a prioritám JRC v tejto oblasti (hodnotiace kritériá sú odlišné od pravidiel programu Horizont 2020). V rámci programu CDP sa návrhy hodnotia na základe:
•	výskumnej reputácie,
•	výskumného profilu,
•	PhD programov,
•	európskej/medzinárodnej spolupráce daného oddelenia/inštitúcie.
Implementácia 
•	Dohody o spolupráci sa podpisujú na 5 rokov. Trvanie a zložitosť rokovaní do veľkej miery závisia od administratívy a požiadaviek univerzít. Vzor dohody o spolupráci je k dispozícii tu.
•	Výber doktorandov zamestnaných v rámci programu uskutočňuje univerzita a JRC spoločne.
•	Doktorandské pozície sú financované JRC na min.1 rok a max. 2 roky prostredníctvom pracovnej zmluvy s jedným z jeho centier, zvyšné obdobie musí finančne pokryť univerzita. V programe nedochádza k prevodu finančných prostriedkov medzi JRC a vysokoškolskými inštitúciami.
•	Doktorandi zvyčajne začínajú svoje štúdium na univerzite a do JRC prejdú v priemere až po 9-10 mesiacoch. Každý doktorandský projekt bude predmetom individuálneho pracovného plánu, ktorý pripravili a na ktorom sa spoločne zhodli JRC a daná univerzita.
•	Otvorené PhD pozície v  programe CDP sú zverejňované univerzitami a na webstránke JRC.
2. Otvorený prístup k výskumným infraštruktúram JRC (Open access to JRC Research Infrastructures) 
Na základe Stratégie 2030, ktorá vznikla v roku 2016, hľadá JRC viac možností na spoluprácu s externými inštitúciami a novými partnermi.
Program otvoreného prístupu k výskumnej infraštruktúre je realizovaný prostredníctvom dvoch schém:
1.	Schéma pre akademické obce (tzv. „prístup založený na relevantnosti“ / „relevance-driven access“)
2.	Schéma pre priemysel (tzv. „prístup motivovaný trhom“ / „market-driven access“).
Výsledky sú vo spoločnom vlastníctve uchádzačov a JRC v prvej schéme a iba vo vlastníctve účastníkov v prípade druhej schémy.
Ďalšie náležitosti:
•	Výzvy zvyčajne predkladajú konzorciá pozostávajúce z niekoľkých inštitúcií. Spoločnosti sa môžu zapojiť do návrhu v schéme „prístupu založeného na relevantnosti“ (v takom prípade nemusia platiť náklady na prístup).
•	Do tohto programu sú zapojené najmä 4 prevádzky JRC: Ispra (IT), Karlsruhe (DE), Geel (BE) a Petten (NL).
•	V súčasnosti je JRC hostiteľom 56 výskumných infraštruktúr, z ktorých 39 je otvorených spolupráci v rámci programu.
•	Návrhy sa hodnotia prostredníctvom nezávislých externých hodnotiteľov.
•	V súčasnosti existujú dohody o spolupráci s viac ako 100 inštitúciami.
•	Dohoda o spolupráci je pomerne jednoduchá, pretože nezahŕňa žiadne financovanie, a teda fáza jednania podmienok býva zvyčajne krátka.
Dôležité: Koncom apríla boli otvorené nové výzvy v tomto programe. Zahŕňajú novú funkciu podpory pre tzv. „Widening Countries“ (vrátane Slovenska), vďaka ktorej bude možné pokryť cestovné náklady a odpustiť náklady na prístup žiadateľov z týchto krajín.
Okrem toho existuje aj výzva na vedecké vzdelávanie a budovanie kapacít pre prácu na rôznych infraštruktúrach pre vedcov z krajín pridružených k programu Horizont 2020.
1.2	Zasadanie výboru Európskeho parlamentu (EP) pre priemysel, výskum a energetiku (ITRE) – online, 24.4.2020
Dňa 24. apríla 2020 viedol Výbor Európskeho parlamentu (EP) pre priemysel, výskum a energetiku (ITRE) diskusiu s komisárkou Mariyou Gabriel a komisárom Thierrym Bretonom o pokračovaní uznesenia EP o reakcii EÚ v súvislosti s pandémiou COVID-19. Europoslanci žiadajú, aby plán obnovy EÚ bol vyvážený medzi sektormi a aby posilnil strategickú autonómiu EÚ na globálnej úrovni.
Komisárka pre výskum a inovácie Mariya Gabriel poukázala na to, že Európska komisia už podnikla množstvo krokov proti pandémii COVID-19.
Čo sa týka obnovy európskej ekonomiky zasiahnutej aktuálnou pandémiou COVID-19, Mariya Gabriel zdôraznila tri prvky:
1.	výskum a inovácie by mali byť kľúčom k zabezpečeniu udržateľného a inkluzívneho oživenia ekonomiky;
2.	obnova ekonomiky by mala byť uskutočnená tak, aby napomohla digitálnej a ekologickej premene spoločnosti (prostredníctvom napĺňania Európskeho ekologického dohovoru (EU Green Deal) a digitálnej agendy);
3.	verejné investície by mali prioritne smerovať do výskumu a inovácií.
Komisárka Gabriel tiež poznamenala, že v oblasti komunikácie s občanmi je priestor na zlepšenie.
Verejné investície do výskumu by mali byť považované za prioritné a nemali by byť vnímané za prispôsobiteľnú premennú pri situáciách, ktoré vyžadujú úpravu celkového prerozdelenia rozpočtu, ako sa to stalo v minulosti, pričom odkazovala na prípravu nadchádzajúceho rámcového programu Horizon Europe.
Zdôraznila tiež, že európsky priemysel je na čele vo vývoji vakcíny, ktorá by mala byť dostupná nielen pre Európu, ale aj pre celý svet.
Europoslanci diskutovali s komisárkou aj o myšlienke nového európskeho partnerstva v rámci programu Horizon Europe v oblasti „pripravenosti na pandémiu a spoločenskej odolnosti“.
2. Vykonávanie informačnej činnosti a komunikácia s relevantným segmentom vedeckej komunity a ďalších inštitúcií/organizácií
2.1 Prevádzkovanie informačného portálu
V priebehu mesiaca apríl 2020 boli na webovej stránke SLORD každodenne zverejňované viaceré aktuality z oblasti vedy, výskumu a inovácií, plánované podujatia, informačné dni a odporúčania pre oblasť výskumu a inovácií v EÚ. Táto aktivita je v priebehu pandémie koronavírusu posilnená.
V závere mesiaca apríl prebehla pripravovaná modernizácia portálu SLORD a jeho harmonizácia s novým ERA Portálom Slovensko. Transformácia portálu si vyžaduje ďalšie precízne testovanie dostupnosti jeho funkcií a obsahu, aby bola zabezpečená čo najlepšia užívateľská skúsenosť.
Pravidelne bol aktualizovaný aj profil SLORD na Facebooku či na Twitteri. Taktiež bol pripravený newsletter, ktorý bol adresovaný približne 3.000 kontaktom z prostredia slovenskej vedy, výskumu a inovácií.
2.2 Komunikácia s relevantným segmentom vedeckej komunity a ďalších inštitúcií/organizácií
Dialóg s nasledovnými osobami, resp. inštitúciami: 
1.	s národnými delegátmi a národnými kontaktnými bodmi (NCP) pre programové výbory rámcového programu pre výskum a inovácie Horizont 2020;
2.	so Stálym zastúpením SR pri EÚ, predovšetkým so zástupcami pre výskum a vývoj a vysokoškolské vzdelávanie;
3.	s Národnou agentúrou programu Erasmus+ pre vzdelávanie a odbornú prípravu (SAAIC);
4.	so Slovenskou rektorskou konferenciou (SRK);
5.	ďalšími verejnými a súkromnými slovenskými subjektami podľa potreby a záujmu. 
3. Organizovanie stretnutí, konferencií, seminárov a iných podujatí
3.1 Návšteva predsedov akadémií vied z V4 v Bruseli
Styčné kancelárie V4 sa v predchádzajúcom období aktívne pripravovali na 3-dennú návštevu predsedov akadémií vied z V4 v Bruseli, ktorá sa mala uskutočniť 8. – 10. júna 2020 a ktorej sú organizátormi. Vzhľadom k pandémii COVID-19 však bolo aj toto podujatie odsunuté na neskorší dátum (pravdepodobne október 2020), pokiaľ to všeobecné nariadenia dovolia.
3.3 Príprava regionálnych workshopov k programu Horizon Europe

Organizácia informačných podujatí v krajských mestách SR k programu Horizon Europe
Na základe príkladov dobrej praxe, uskutočnených, prebiehajúcich a pripravovaných iniciatívach v členských štátoch EÚ vrátane požiadavky výskumno-inovačnej komunity na Slovensku vznikol návrh, aby sa na najväčších výskumných slovenských univerzitách v krajských mestách uskutočnili informačné podujatia, ktorých cieľom je účastníkov oboznámiť so základnou štruktúrou a pripravovanými opatreniami, ktoré budú spustené so začiatkom nadchádzajúceho rámcového programu EÚ pre výskum a inovácie, Horizon Europe. 

Cieľom je prepojiť zástupcov akademickej a výskumnej sféry, zástupcov priemyslu a malých a stredných podnikov a vytvoriť platformu, ktorá si kladie za prioritu informovať účastníkov o programe Horizon Europe.
Mestá: Bratislava, Nitra, Žilina, Banská Bystrica, Košice
Termíny podujatí:
Z dôvodu vypuknutia pandémie koronavírusu SARS-CoV-2 museli byť v priebehu marca a apríla 2020 zrušené prvé štyri podujatia v krajských mestách :
•	V ZA: termín 7.4.2020, zastrešuje M.B. Repčíková, J. Šimkovič
•	V BA: termín 12.5.2020, miesto konania aula Univerzity Komenského, zastrešuje T. Ruá, I. Hermanovská  
•	V BB: termín 19.5.2020, zastrešuje T. Ruá a K. Šimková 
•	V Nitre: termín 1.6.2020, zastrešuje M. B. Repčíková, N. Hurtová
Nové dátumy budú určené vzhľadom na vývoj situácie ako na Slovensku, tak aj v ostatných európskych krajinách.
Podujatia, ktoré nateraz zostávajú v pôvodnych dátumoch:
•	V KE: 30. september 2020, zastrešuje A. Kurucz
Kancelária SLORD zastrešuje komunikáciu týchto udalostí smerom k registrovaným účastníkom a informuje na svojej webstránke.
3.4 Príprava jarnej edície tréningu pre projektových manažérov H2020
Kancelária SLORD sa počas predchádzajúcich mesiacov aktívne pripravovala na ďalšiu (jarnú) edíciu tréningu pre projektových manažérov, ktorá sa mala uskutočniť v dňoch 20. - 22. apríla 2020 v Bruseli. 
Z dôvodu vypuknutia pandémie koronavírusu SARS-CoV-2 musel byť tréning v pôvodných dátumoch zrušený. Nové dátumy budú určené vzhľadom na vývoj situácie ako v Belgicku, tak aj v ostatných európskych krajinách. V krajnom prípade sa bude môcť tréning uskutočniť online, prišiel by tým však o svoju zásadnú pridanú hodnotu, ktorou je osobné nadväzovanie kontaktov medzi účastníkmi z rôznych krajín.
3.5 Príprava webinárov pre slovenskú výskumno-inovačnú komunitu

Ako kompenzáciu za informačné aktivity, ktoré sa nemôžu v 1. polroku 2020 uskutočniť, predovšetkým informačné podujatia k programu Horizon Europe v 5 krajských mestách na Slovensku, sa kancelária SLORD podieľa na organizácii viacerých (6) webinárov:

1)	Webinár k Horizon Europe pre projektové oddelenia Univerzity Komenského – 15.5.2020, 09:30 – 11:00. 

2)	Webinár v spolupráci so SARIO na tému ICT in Medicine – 15. máj 2020 (AJ);

3)	Webinár v spolupráci so SARIO na tému Space-based ICT in Emergency situations – 7. máj 2020 (AJ);

4)	Online Science Evening s doc. MVDr. Norbertom Žilkom, PhD. (vedúcim výskumu) zo spoločnosti AXON Neuroscience dňa 27.5.2020, 17:30-18:45. Neformálne podujatie má za cieľ predstaviť slovenského vedca/vedkyňu a tiež prispieť k popularizácii vedy. Podujatie je primárne určené zahraničnému publiku (organizáciám a inčtitúciam sídliacim v Bruseli) a prebieha v anglickom jazyku. Témou podujatia bude vývoj vakcíny proti Covid-19.  
 
5)	Webinár k výzvam spoločného podniku BBI JU – predpokladaný dátum: máj 2020. Webinár nadviaže na online informačný deň BBI JU, ktorý sa uskutočnil 22.4.2020. Pri tejto príležitosti bude účastníkom ponúknutý aj vstup k novinkám programu Horizon Europe. Vstup bude zároveň slúžiť ako pozvánka na fyzické informačné podujatia k programu Horizon Europe v 5 krajských mestách v 2. polovici roka 2020 (BA, BB, KE, NT, ZA).

6)	Webinár k výzvam oblasti SC2 – dátum  môže byť určený až po schválení aktualizácie pracovného programu. Pri tejto príležitosti bude účastníkom opäť ponúknutý vstup k novinkám programu Horizon Europe. Vstup bude zároveň slúžiť ako pozvánka na fyzické informačné podujatia k programu Horizon Europe v 5 krajských mestách v 2. polovici roka 2020 (BA, BB, KE, NT, ZA).

4.  Stručný priebeh rokovaní, resp. študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Zápisy zo všetkých relevantných verejných podujatí sú priebežne zverejňované na webe SLORD a dostupné všetkým záujemcom. 
Konferencie, semináre, podujatia – Apríl 2020: 
Z dôvodu vypuknutia pandémie koronavírusu SARS-CoV-2 a následným plošným zrušením všetkých typov podujatí som sa snažila zahrnúť do svojho pracovného programu čo najväčšie množstvo dostupných online podujatí/webinárov. 
				Apríl 2020:		
Dátum	Čas	Miesto	Účastník (SLORD)	Účastníci	Podujatie	
02.04.2020	18:00– 20:00	Online	Monika Bideau Repčíková, TR	Široké spektrum účastníkov	Online Science Café with Lukáš Tóth (téma COVID-19)	
03.04.2020	11:00 – 12:00	Online	Monika Bideau Repčíková	Široké spektrum účastníkov	Webinár: BBI JU Webinar 2: Policy framework	
08.04.2020	15:30 – 16:45	Online	Monika Bideau Repčíková	Široké spektrum účastníkov	Webinár COVID-19 and Horizon: What is to be done?	
15.04.2020	10:00 – 11:30	Online	Monika Bideau Repčíková	Široké spektrum účastníkov	Webinár - 100% Renewable Energy in Europe before 2050	
15.04.2020	11:00 – 12:00	Online	Monika Bideau Repčíková	Široké spektrum účastníkov	BBI JU Webinar 4: Value chains and innovation ecosystem	
17.04.2020	14:00 – 15:00	Online	Monika Bideau Repčíková	Široké spektrum účastníkov	Annual Conference Webinar #1: Strength in numbers – can university alliances change the game?	
22.04.2020	09:30 – 13:00	Online	Monika Bideau Repčíková	Široké spektrum účastníkov	BBI JU Virtual Info Day	
22.04.2020	14:00 – 15:00	Online	Monika Bideau Repčíková	Široké spektrum účastníkov	Annual Conference Webinar #2: “Promoting universities’ societal engagement”	
22.04.2020	15:00- 16:00 	Online	Monika Bideau Repčíková	Široké spektrum účastníkov	Webinár COVID on campus: Will R&D ecosystems survive?	
24.04.2020	10:00- 12:00 	Online	Monika Bideau Repčíková	Široké spektrum účastníkov	Online ITRE meeting	
24.04.2020	14:00- 15:00 	Online	Monika Bideau Repčíková	Široké spektrum účastníkov	Annual Conference Webinar #3: Making a difference through partnerships	
30.04.2020	08:30- 13:00 	Online	Monika Bideau Repčíková	Široké spektrum účastníkov	LIFE Virtual Info Day 2020	
30.04.2020	14:00- 15:00 	Online	Monika Bideau Repčíková	Široké spektrum účastníkov	Webinár: The Implementation Strategy of HEU	

Stretnutia a rokovania - Apríl 2020: 
Apríl 2020:	
Dátum	Čas	Miesto	Účastník (SLORD)	Účastníci	Téma stretnutia	Záznam	
03.04.2020	09:30 – 11:00	V4 Raňajky	Monika Bideau Repčíková, TR, AK	Zástupcovia styčných kancelárií (SLORD, CZELO, PolSCA a NRDIO Hungary) v Bruseli	V4 tréning pre projektových manažérov, návšteva predsedov akadémií vied V4 v Bruseli, výmena informácií		
08.04.2020	09:30 – 12:00	Pracovné stretnutie k riadeniu projektu SK4ERA (Skype)	Monika Bideau Repčíková, TR, AK	Projektový tím SK4ERA	Pravidelná porada 	Zápis	
23.04.2020	09:30 – 12:00	Pracovné stretnutie k riadeniu projektu SK4ERA (Skype)	Monika Bideau Repčíková, TR, AK	Projektový tím SK4ERA	Pravidelná porada 	Zápis	

6.	Odporúčané závery:

1)	Situácia okolo COVID-19 a výskum a inovácie/Horizon 2020/Horizon Europe
V súvislosti s mimoriadnou situáciou ohľadom pandémie ochorenia COVID-19 je v súčasnosti prioritou v maximálnej možnej miere informovať vedeckú obec o vývoji situácie v boji proti tomuto ochoreniu. Zároveň je dôležité informovať o všetkých podstatných zmenách existujúcich výziev programu Horizont 2020 (napr. posuny v uzávierkach výziev) a ďalších výskumno-inovačných schém alebo nových príležitostiach financovania a podpory, ktoré z vyplývajú zo súčasnej krízy. V neposlednom rade vidím ako kľúčové informovať aj širšiu verejnosť o súbore krokov a opatrení (predošetkým vo výskumnej, ale aj ekonomickej, sociálnej či inej oblasti), ktoré uskutočňuje Európska komisia.

V priebehu apríla 2020 som pravidelne zverejňovala tento typ informácií na webstránke SLORD. Taktiež bola vytvorená špeciálna sekcia na ERA Portáli Slovensko, ktorá všetky informácie týkajúce sa COVID-19 a výskumu a inovácií združuje na jedno miesto. Na portáli SLORD bol taktiež vytvorený odkaz, ktoré združuje množstvo článkov a kľúčových zdrojov pre výskumno-inovačnú komunitu aj širšiu verejnosť.

Odporúčam naďalej pokračovať vo všetkých informačných aktivitách a formulovať túto komunikáciu v štruktúrovanej a zrozumiteľnej forme, aby bola dostupná čo najširšiemu okruhu prijímateľov. 

2)	Prechod na nové programové obdobie v období krízy COVID-19
Rok 2020 je kľúčový pre prípravu slovenskej výskumno-inovačnej komunity na prechod na nový rámcový program EÚ pre výskum a inovácie – Horizon Europe. Kancelária SLORD spoločne s národnými kontaktnými bodmi pre Horizont 2020 pripravovala sériu informačných podujatí k programu na lokálnej úrovni (viď. str. 3-4 tejto správy). Vzhľadom na aktuálnu situáciu sa pripravované podujatia nemôžu uskutočniť v stanovených termínoch a musia byť odložené na 2. polovicu roka 2020. Napriek tomu je potrebné vyvíjať úsilie pre nepretržitý tok nových dostupných informácií o novom programe. 

Za týmto účelom kancelária SLORD posilnila svoju publikačnú aktivitu pomocou webstránky SLORD a pripravuje alebo spoluorganizuje niekoľko webinárov, ktoré poskytnú informácie o príprave programu Horizon Europe, ako čiastočnú náhradu počas doby čakania na fyzické podujatia v krajských mestách.
6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.   Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete: áno

Správu vypracoval: Monika Bideau Repčíková	
Dátum: 5.5.2020

								
Správu schválil:  prof. PharmDr. Ján Kyselovič, CSc., generálny riaditeľ